Diari Oficial de la Generalitat Valenciana


Sumari del DOGV 3535, del 09-07-1999 (1999/5730)

RESOLUCIÓ de 25 de maig de 1999, del secretari general de la Conselleria de Presidència, per la qual s'acorda la inscripció de l'adaptació dels estatuts del Col·legi Oficial Professional d'Agents Comercials de València.
---------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3535

Data del DOGV
:   09-07-1999

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1999/5730


Data del document
:   25-05-1999

Organisme emissor
:   Conselleria de Presidència

Tipus de document
:   Resolució

Descriptors 

:   * col·legi professional
    * legislació
    * reglament intern

RESOLUCIÓ de 25 de maig de 1999, del secretari general de la Conselleria de Presidència, per la qual s'acorda la inscripció de l'adaptació dels estatuts del Col·legi Oficial Professional d'Agents Comercials de València. [1999/M5730]
  
Vist l'expedient d'adaptació estatutària instruït a instància del senyor José Moltó Catalayud, com a president de la Junta de Govern del Col·legi Oficial Professional d'Agents Comercials de València, inscrit amb el número 2 de la secció Primera del Registre de Col·legis Professionals i de Consells Valencians de Col·legis Professionals de la Comunitat Valenciana, en què sol·licita la inscripció i registre de l'adaptació dels seus estatuts a la Llei 6/1997, de 4 de desembre, de la Generalitat Valenciana de Consells i Col·legis Professionals de la Comunitat Valenciana, en base als següents
  
Fets
  
Primer
  
Que pel secretari de l'esmentat col·legi es va presentar el 4 de desembre de 1998 un esborrany d'estatuts, als efectes que es revisara pel Servei d'Entitats Jurídiques la seua adequació a la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana.
  
Segon
  
Que es va sol·licitar informe sobre els estatuts presentats, en allò referent als continguts propis de la professió, a la Conselleria d'Ocupació, Indústria i Comerç, que el va evacuar el 10 de febrer de 1999, no formulant cap objecció aquests.
  
Tercer
  
Que, en exercici del control de legalitat establit per l'article 11 de l'esmentada llei autonòmica, es va revisar el text estatutari i es va indicar la conveniència de rectificar determinats punts d'aquests i es va requerir l'aportació de la documentació necessària per a la inscripció registral, requeriment que va ser complimentat el dia 20 de maig de 1999.
  
Quart
  
El text annex dels preceptes, objecte d'adaptació estatutària, queda incorporat íntegrament a la present resolució, que es dóna ací per reproduït.
  
Fonaments de Dret
  
Primer
  
Que els estatuts contenen totes les determinacions exigides en l'article 17 de la Llei 6/1997, de 4 de desembre, de Consells i Col·legis Professionals.
  
Segon
  
Que han sigut aprovats amb els requisits i formalitats previstos en dit article i en els propis estatuts del Consell.
  
Tercer
  
L'expedient ha sigut tramitat pel Servei d'Entitats Jurídiques, adscrit a la Secretaria General de la Conselleria de Presidència, competent per així disposar-ho l'article 6.1 de la Llei 6/1997, de 4 de desembre, en virtut de les atribucions que té conferides pels decrets 4/1997, i 30/1997, de 26 de febrer, sobre assignació de competències a la Presidència i a les conselleries, i d'aprovació del Reglament Orgànic i Funcional de la Conselleria de Presidència, respectivament; en la redacció donada a aquest últim per l'article únic del Decret 106/1998, de 21 de juliol, i per l'article 10 de l'Ordre de 23 de maig de 1996, en la redacció donada per l'Ordre 25 de novembre de 1996, en la qual cosa es refereix a l'estructura administrativa a nivell de Servei, i tot això, en relació amb el Decret 123/1986, de 20 d'octubre, del Consell de la Generalitat Valenciana, pel qual es crea el Registre de Col·legis Professionals i de Consells Valencians de Col·legis Professionals de la Comunitat Valenciana.
  
Vistos l'article 36 de la Constitució i l'article 31.22 de l'Estatut d'Autonomia de la Comunitat Valenciana; la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; la Llei 2/1974, de 13 de febrer, de Col·legis Professionals, amb les seues modificacions posteriors, en els seus preceptes bàsics, i altres disposicions complementàries, resolc:
  
Inscriure l'adaptació dels estatuts del Col·legi Oficial Professional d'Agents Comercials de València.
  
València, 25 de maig de 1999.- El secretari general: Jorge Lamparero Lázaro.
  
Estatuts per al règim i govern del Col·legi Oficial Professional d'Agents Comercials de València
  
PREÀMBUL
  
TÍTOL I
  
DISPOSICIONS GENERALS
  
Capítol únic
  
El Col·legi Oficial Professional d'Agents Comercials de València, com a corporació.
  
TÍTOL II
  
Col·legiació i exercici de la professió
  
Capítol primer
  
Col·legiació
  
Capítol segon
  
Dels drets i obligacions dels Col·legiats
  
TÍTOL III
  
Del funcionament del col·legi, òrgans de govern, actuació corporativa, règim jurídic i administració
  
Capítol primer
  
Dels òrgans de govern del col·legi
  
Capítol segon
  
Eleccions dels membres de la Junta de Govern
  
Capítol tercer
  
Dels recursos del col·legi
  
Capítol quart
  
De les seccions d'especialitzats
  
Capítol cinqué
  
De les comissions auxiliars
  
Capítol sisé
  
Del personal i serveis
  
TÍTOL IV
  
De la responsabilitat dels col·legiats
  
Capítol primer
  
Facultats disciplinàries del Col·legi Oficial d'Agents Comercials
  
Capítol segon
  
De les faltes i sancions
  
Capítol tercer
  
Procediment sancionador
  
Capítol quart
  
Prescripció i rehabilitació
  
TÍTOL V
  
Del règim jurídic dels actes i de la seua impugnació
  
Capítol primer
  
Tramitació d'expedients
  
Capítol segon
  
Executorietat dels acords i la seua constatació en actes
  
Capítol tercer
  
Recursos
  
TÍTOL VI
  
De la fusió, absorció i segregació
  
Capítol primer
  
De la fusió i absorció
  
Capítol segon
  
De la modificació per segregació
  
TÍTOL VII
  
De la dissolució i liquidació del col·legi
  
Capítol primer
  
De la dissolució
  
Capítol segon
  
De la liquidació
  
TÍTOL VIII
  
DE LES RELACIONS AMB LA GENERALITAT
  
Capítol primer
  
Relacions amb les conselleries
  
Capítol Segon
  
Del registre de col·legis professionals
  
DISPOSICIÓ DEROGATÒRIA
  
DISPOSICIÓ FINAL PRIMERA
  
DISPOSICIÓ FINAL SEGONA
  
Estatuts per al règim i govern del Col·legi Oficial Professional d'Agents Comercials de València
  
Preàmbul
  
L'Estatut d'Autonomia de la Comunitat Valenciana, en el seu article 31, apartat 22, confereix a la Generalitat la competència exclusiva en matèria de col·legis professionals i exercici de les professions titulades, sense perjudici d'allò que disposen els articles 36 i 139 de la Constitució. El primer d'aquests exigeix que la regulació dels col·legis professionals i de l'exercici de les professions titulades s'efectue mitjançant llei, i imposa que l'estructura interna i el funcionament dels col·legis siguen democràtics.
  
En desplegament del procés d'assumpció plena de les competències que a la Comunitat Valenciana li corresponen, en matèria de col·legis professionals, s'ha promulgat per les Corts Valencianes la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana (publicada en el DOGV de 9 de desembre de 1997); en la disposició transitòria primera de la qual es ve a disposar que els col·legis professionals, actualment existents en la Comunitat Valenciana, adaptaran els seus estatuts i reglaments de règim interior, si això calguera, a la present llei.
  
En compliment del mandat disposat en la nova llei, s'ha procedit a elaborar un nou estatut que incloga més àmpliament aspectes que afecten la col·legiació, i que, d'alguna manera, s'havien quedat desfasats, en substitució del vigent fins ara.
  
TÍTOL I
  
Disposicions generals
  
Capítol únic
  
Article 1. Denominació
  
El Col·legi Oficial Professional d'Agents Comercials de València és continuador, amb la seua actual denominació, del Col·legi Oficial d'Agents Comercials, creat per Reial Decret de 8 de gener de 1926, amb les seues reformes posteriors i conservant el seu actual patrimoni.
  
Article 2. Personalitat
  
El Col·legi Oficial Professional d'Agents Comercials de València és una corporació de dret públic, amb personalitat jurídica pròpia i plena capacitat per al compliment dels seus fins, que es regeix pel present rstatut, per la Llei de Col·legis Professionals de la Comunitat Valenciana, i per les altres lleis que el puguen afectar.
  
Corresponent-li la representació, coordinació, gestió i defensa dels interessos professionals de tots els seus inscrits, qualsevol que siga la naturalesa i classe de contracte que els vincule amb el seu mandant.
  
Article 3. Domicili
  
La seu del Col·legi Oficial Professional d'Agents Comercials de València es troba ubicada la ciutat de València, al carrer del Cronista Carreres, número 5.
  
Article 4. Àmbit territorial
  
El seu àmbit territorial és provincial. No obstant això podrà constituir delegacions a les localitats de la seua demarcació que considere oportú, en atenció al nombre de professionals que tinguen la seua residència en aquelles, o localitats limítrofs.
  
Article 5. De les delegacions
  
Conforme s'indica en l'article 4 d'aquest Estatut, en aquelles localitats on existisquen més de 25 col·legiats, podran constituir-se a instàncies de la Junta de Govern, delegacions locals del col·legi, el titular de la qual testarà en constant relació amb la Junta de Govern, que fixarà les funcions a realitzar.
  
Els delegats podran assistir a les sessions que celebre la Junta de Govern del col·legi, amb veu i sense vot, quan siguen convocats pel president d'aquest.
  
El delegat serà elegit també per votació secreta de tots els col·legiats residents a la localitat que es tracte, i de les reunions que celebre haurà de donar compte a la Junta de Govern del col·legi, i, a més, realitzarà per delegació totes aquelles funcions que li encomane aquesta.
  
Article 6. Dels fins del Col·legi Oficial Professional d'Agents Comercials de València
  
Són fins essencials d'aquesta corporació:
  
a) L'ordenació de la professió, dins del marc legal respectiu, en l'àmbit de la seua competència i en benefici tant de la societat a què serveix, com dels interessos generals que li són propis.
  
b) Vigilar l'exercici de la professió, facilitant el coneixement i compliment de tot tipus de disposicions legals que afecten a cadascuna i fent complir l'ètica professional i les normes deontològiques que li siguen específicament pròpies, així com vetlar per l'adequat nivell de qualitat de les prestacions professionals dels/les col·legiats/des; per a això es promourà la formació i perfeccionament d'aquests.
  
c) La defensa dels interessos professionals dels/les col·legiats/des i la representació exclusiva de l'exercici de la professió.
  
Article 7. Funcions del Col·legi Oficial Professional d'Agents Comercials de València
  
Per al compliment dels seus fins essencials, són funcions pròpies del Col·legi d'Agents Comercials:
  
a) Ordenar, en l'àmbit de la seua competència, l'activitat professional dels/les col·legiats/des; vetlant per l'ètica, deontologia i dignitat professional, així com pel respecte degut als drets dels particulars contractants dels seus serveis, i exercir la potestat disciplinària en l'ordre professional i Col·legial.
  
b) Procurar l'harmonia i col·laboració entre els/les col·legiats/des, impedint la competència deslleial entre ells.
  
c) Exercir les accions que les lleis establisquen per a evitar l'intrusisme, sense perjudici de les actuacions d'inspecció i/o sanció a què estan obligades les administracions públiques.
  
d) Intervenir en els procediments d'arbitratge, en aquells conflictes que per motius professionals se susciten entre Col·legiats/des o en els que el col·legi siga designat per a administrar l'arbitratge, conforme l'article 10.a) de la Llei 36/1988, de 5 de desembre.
  
e) Encarregar-se del cobrament de les percepcions, remuneracions i comissions, a petició dels interessats, en els casos en què el col·legi tinga creats els serveis adequats i en les condicions que es determinen en cada cas.
  
f) Organitzar cursos de formació i perfeccionament per als seus col·legiats/des, l'assistència dels quals serà facultativa, així com organitzar activitats i serveis comuns de caràcter professional, cultural, assistencial, de previsió i anàlegs, que siguen d'interés per als/les col·legiats/des.
  
g) Exercir i ostentar en el seu àmbit, la representació i defensa de la professió davant de l'administració, institucions, tribunals, entitats i particulars, amb legitimació per a ser part en tots els litigis que afecten als interessos professionals.
  
h) Participar en els òrgans consultius de l'administració en la matèria de competència de la professió, quan aquella ho requerisca o resulte de les disposicions aplicables.
  
i) Exercir quantes funcions els siguen encomanades per les administracions valencianes i col·laborar amb aquestes mitjançant la realització d'estudis, emissió d'informes, elaboració d'estadístiques i altres activitats relacionades amb els seus fins, que poden ser-los sol·licitades o que acorden formular per pròpia iniciativa.
  
j) Col·laborar amb les universitats en l'elaboració dels plans d'estudi, sense menyscapte del principi d'autonomia universitària, i preparar la formació necessària per a facilitar l'accés a la vida professional dels/les nous/des col·legiats/des.
  
k) Aprovar els seus pressupostos, així com regular i fixar les càrregues col·legials.
  
l) Facilitar als tribunals, conforme a les lleis, la relació de col·legiats/des que així ho hagen sol·licitat, i que per la seua preparació i experiència professional pogueren ser requerits per a intervenir com a perits en els assumptes judicials o proposar-los a instància de l'autoritat judicial, així com emetre informes i dictàmens quan siguen requerits, en aquest sentit, per qualsevol jutjat o tribunal.
  
ll) Emetre informes i dictàmens, en procediments judicials o administratius.
  
m) Aprovar els seus estatuts i reglaments de règim interior.
  
n) Evacuar l'informe preceptiu sobre tots els projectes de normes del Govern Valencià que afecten la seua professió.
  
ñ) Orientar als/les col·legiats/des, en els tipus de comissió, d'acord amb l'ús i costum, així com en la redacció dels contractes a celebrar amb les seues empreses mandatàries.
  
o) Complir i fer complir als/les col·legiats/des les lleis generals i especials i els estatuts i reglaments de Règim Interior, així com les normes i decisions adoptades pels òrgans col·legials, en matèria de la seua competència.
  
p) Totes aquelles funcions que beneficioses per als col·legiats i els seus interessos professionals i que s'encaminen al compliment dels objectius col·legials, dins del marc de la legislació vigent.
  
Article 8. Obligatorietat de la col·legiació
  
Qualsevol persona que tinga el seu domicili fiscal en l'àmbit territorial del col·legi, haurà de sol·licitar obligatòriament la seua incorporació en aquest, quan tinga per professió la de promoure, negociar o concretar de manera continuada o estable actes o operacions de comerç per compte propi o alié, assumint o no el risc i ventura de tals operacions.
  
TÍTOL II
  
Col·legiació i exercici de la professió
  
Capítol I
  
Col·legiació
  
Article 9. De la inscripció obligatòria
  
La inscripció obligatòria al Col·legi Oficial d'Agents Comercials de qualsevol dels professionals definits en l'article anterior, abastarà a aquells que realitzen les seues funcions a Espanya, qualsevol que siga la seua nacionalitat i actuen per compte d'empreses nacionals i/o estrangeres, així com als espanyols que realitzen les seues operacions en l'estranger per compte d'empreses espanyoles. No obstant això, la col·legiació per a aquells nacionals dels estats membres de la Unió Europea que es troben prèviament establits, amb caràcter permanent, en qualsevol dels mencionats Estats, es regirà pels termes que resulten de la legislació comunitària i el dret intern del país d'establiment, en desplegament de dita legislació.
  
Article 10. Requisits per a la incorporació al col·legi
  
Qualsevol de les persones que hagen d'inscriure's obligatòriament al Col·legi d'Agents Comercials, acreditaran trobar-se en possessió del grau d'instrucció en el seu nivell mínim segons la legislació vigent, i superar les proves d'aptitud que s'establisquen.
  
Article 11. Tribunal de les proves d'aptitud
  
El tribunal encarregat de jutjar dites proves d'aptitud estarà constituït pel president del col·legi o persona en qui delegue, juntament amb el secretari de la Junta de Govern i tres vocals designats per aquesta, entre la resta de membres de la Junta de Govern i del lletrat del col·legi si l'hi haguera, que formarà part del tribunal. El programa i nombre d'exercicis serà establit pel Consell Valencià de Col·legis d'Agents Comercials.
  
La Junta de Govern fixarà els drets d'examen que procedisquen.
  
Article 12. Títol d'agent comercial
  
Superada la prova d'aptitud, a què es refereix l'article anterior, el Ministeri de Comerç, a proposta del Consell General, i prèvia petició del Consell Valencià a instàncies del Col·legi d'Agents Comercials de València, expedirà el títol d'agent comercial, document indispensable que facultarà l'aspirant en qüestió per a l'exercici actiu de la professió, qualsevol que siga la modalitat o règim contractual que aquest/a s'exercisca.
  
Fins que s'expedisca el títol pel ministeri, el Consell Valencià expedirà resguard de la sol·licitud en tràmit que l'habilitarà provisionalment per a la incorporació al col·legi i per a l'exercici de la professió.
  
Article 13. Ingrés al col·legi
  
Qualsevol aspirant a ingrés al Col·legi d'Agents Comercials, que haja superat la prova d'aptitud per a pertànyer a aquest, i haja satisfet els drets d'obtenció del títol professional, podrà sol·licitar el seu ingrés al Col·legi d'Agents Comercials corresponent al seu domicili fiscal, en virtut d'instància subscrita pel propi interessat i dirigida al president del col·legi.
  
Article 14. Ingressos d'estrangers al col·legi
  
Els estrangers no comunitaris, que aspiren a afiliar-se en un Col·legi d'Agents Comercials i superen la prova d'aptitud d'ingrés a aquest, hauran d'acompanyar l'autorització expedida pel Ministeri de Treball que els autoritze concretament a exercir la professió d'agent comercial en la respectiva localitat de la seua residència.
  
Article 15. Targeta d'identitat professional
  
L'estudi i resolució de les sol·licituds d'ingrés es duran a terme per la Junta de Govern del Col·legi Professional d'Agents Comercials; i quan siga acordada la seua admissió se li expedirà la targeta d'identitat professional, on constarà, juntament amb la fotografia de l'interessat, el seu nom i cognoms, número de col·legiació, data d'alta al col·legi i data d'expedició de la targeta, la qual haurà d'anar signada per l'interessat, així com pel president i secretari del col·legi. La targeta d'identitat professional serà legalitzada pel Consell Valencià.
  
Amb la documentació aportada, s'obrirà a cadascun dels col·legiats el seu expedient personal.
  
Article 16. Quota d'ingrés
  
Prèviament al lliurament de la targeta d'identitat professional i a l'obertura de l'expedient personal de cada sol·licitant, aquest haurà d'abonar una quota d'ingrés, la quantia de la qual determinarà, per a cada any, el Col·legi d'Agents Comercials.
  
Article 17. Causes de denegació de la incorporació
  
Es denegarà la sol·licitud quan la persona que la formule es trobe en els casos següents:
  
1. Quan s'haguera produït la inhabilitació o suspensió per a l'exercici del comerç, en virtut de sentència o resolució ferma.
  
2. Haver sigut sancionat disciplinàriament amb la suspensió de l'exercici professional.
  
Article 18. Pèrdua de la condició de col·legiat
  
La condició de col·legiat es perdrà:
  
a) Per baixa voluntària.
  
Quan qualsevol agent comercial - ja admés o inscrit al col·legi respectiu - vulga cessar en l'exercici de la professió, manifestarà voluntàriament el seu desig de causar baixa al col·legi, i ho necessàriament per escrit, mitjançant carta dirigida al president d'aquest i tornant la targeta d'identitat professional que l'acredita com a col·legiat.
  
b) Per deixar de satisfer, durant un any, tant les quotes ordinàries o extraordinàries acordades, a què estiguera obligat; aleshores estarà obligat a tornar la targeta, i si no ho fera, la Junta de Govern anunciarà públicament la baixa col·legial, amb anul·lació de la targeta, publicant-se les dades corresponents a aqueixa baixa en el Butlletí Oficial de la Província.
  
En aquests casos, cabrà la possibilitat de la rehabilitació, en la forma i condicions que determine la Junta de Govern.
  
S'estimarà que l'agent comercial ha incomplit la seua obligació de contribuir a les quotes col·legials, si no abona l'import d'aquestes durant més de tres mesos. Transcorregut aquest termini, serà suspés dels seus drets com Col·legiat i transcorregut el termini d'un any, es procedirà a acordar la baixa col·legial.
  
c) Per condemna ferma que porte, amb si, l'accesòria d'inhabilitació per a l'exercici del comerç.
  
d) Per expulsió del col·legi, acordada en expedient disciplinari
  
Article 19. Col·legiats que no exercisquen
  
Aquells col·legiats en actiu que hagen pertangut alcCol·legi durant més de 10 anys i que passen a la situació de jubilació o invalidesa permanent per a la professió, i així ho acrediten, tindran dret a continuar ostentant la condició de col·legiats no exercidors.
  
Article 20. Drets dels col·legiats que no exercisquen
  
Els col·legiats no exercidors tindran els mateixos drets que els exercidors, excepte aquells que deriven de l'exercici de la professió.
  
Article 21. Obligacions dels col·legiats que no exercisquen
  
Els col·legiats que no exercisquen tindran les mateixes obligacions que els exercidors, excepte la relativa a l'import de la quota col·legial ordinària, que serà del 50% de la quantitat que abonen els exercidors.
  
Capítol II
  
Dels drets i obligacions dels/les col·legiats/des
  
Article 22. Drets dels/les col·legiats/des
  
Seran drets comuns a tots/des els/les col·legiats/des:
  
1) La permanència al col·legi, que el facultarà per a l'exercici actiu de la professió en qualsevol de les seues modalitats, en tant no perda la seua condició de col·legiat.
  
2) La participació en l'organització i funcionament del col·legi, bé a través del dret de sufragi actiu i passiu per a l'elecció dels membres als òrgans de govern, d'acord amb allò que s'ha establit en el present Estatut; bé a través del dret a promoure actuacions dels òrgans de govern, mitjançant iniciatives que es puguen formular estatutàriament; bé a través del dret a crear agrupacions representatives d'interessos específics en el si dels col·legis, amb submissió en tot cas als òrgans de govern d'aquests; bé a través del dret a remoure als titulars dels òrgans de govern, mitjançant vots de censura en la forma i condicions previstes en el present Estatut.
  
3) El d'obtenir la defensa en la forma i condicions que establisca el Reglament del Servei Jurídic.
  
4) El d'assistir a quants ensenyaments, cursos, seminaris, o qualsevol un altre benefici d'entitat anàloga que s'encamine a la formació i perfeccionament professional dels agents comercials.
  
5) El d'intervenir, a proposta de la Junta de Govern del col·legi, per a actuar pericialment, en raó a la seua capacitació professional, quan així ho sol·liciten jutjats o tribunals.
  
6) Participar en els beneficis que puga aconseguir el col·legi, en interés de la col·legiació.
  
7) Considerar-se inclòs entre els professionals col·legiats, als efectes de l'article 64 de l'anterior Llei d'Arrendaments Urbans, per a l'ordre de selecció, en els casos de resolució dels contractes d'aquesta classe.
  
8) Sol·licitar i rebre informacions sobre les representacions que siguen oferides al col·legi per les empreses.
  
9) Utilitzar els serveis de biblioteca, sala de treball i qualsevol altre que tinga establit el col·legi, dins del seu domicili o seu oficial, així com assistir a quants actes o conferències se celebren en aquests, en la forma i condicions que determine la Junta de Govern.
  
10) Sol·licitar la condició de beneficiari en les adjudicacions de pisos o habitatges que puga construir el col·legi, en l'exercici de la seua condició d'entitat promotora d'habitatges.
  
11) Ostentar l'emblema o distintiu professional en tots els actes de la seua vida privada o professional, que haurà de portar gravat al dors el número del carnet de col·legiat, per tal de garantir la legitimitat dels seus usuaris.
  
Article 23. Obligacions dels/les col·legiats/des
  
Seran obligacions comunes a tots/des els/les col·legiats/des:
  
1) La d'exercir en tot moment la professió amb l'exigible moralitat, decòrum i dignitat.
  
2) Abstenir-se d'acceptar el mandat o representació d'empreses, sense comprovar abans els motius a què haja obeït la substitució o cessament de l'agent anterior, o si han sigut complides les obligacions de l'empresa mandadora en quant a liquidació de comissions o indemnitzacions que a aquell li haguera pogut correspondre.
  
3) Abonar puntualment les quotes col·legials, ordinàries i extraordinàries, així com qualsevol un altre tipus de quota social que reglamentàriament poguera ser-los imposada.
  
4) Assistir personalment, excepte causa justificada, a les juntes generals, ordinàries i/o extraordinàries, que se celebren al col·legi, i exercir amb eficàcia els càrrecs per als que és elegit o dins de les comissions que la Junta de Govern els encomane.
  
5) Abstenir-se d'ostentar representacions de cases competitives, sense consentiment de l'empresa respectiva; així com guardar el degut sigil professional en aquelles operacions o contractes en què així li ho demanen aquelles.
  
6) Prohibició de col·laborar amb persones que practiquen clandestinament la professió, encobrint la falta de col·legiació d'aquestes.
  
7) Guardar el degut respecte a la Junta de Govern del col·legi, així com als membres que la componen.
  
8) Complir les lleis generals i especials i els estatuts i reglaments de règim interior, així com les normes i decisions adoptades pels òrgans col·legials, en matèria de la seua competència.
  
TÍTOL III
  
Del funcionament del col·legi, òrgans de govern, actuació corporativa, règim jurídic i administració
  
Capítol I
  
Dels òrgans de govern del col·legi
  
Article 24. Òrgans de govern del col·legi
  
El Govern del Col·legi d'Agents Comercials de València correspon als òrgans següents:
  
a) A la Junta General dels Col·legiats.
  
b) A la Junta de Govern.
  
c) A la Comissió Permanent.
  
d) Al president.
  
Article 25. La Junta General
  
La Junta General és l'òrgan suprem de la voluntat col·legiada en els assumptes propis de la seua competència, d'acord amb les disposicions d'aquest Estatut i sense més limitacions que les legalment establides. I els seus acords, vàlidament adoptats, són obligatoris fins i tot per als dissidents o absents.
  
La Junta General la integraran la totalitat dels col·legiats, cadascun dels quals tindrà dret a veu i vot, excepte aquells que es troben en situació de suspens.
  
Article 26. Reunions ordinàries de la Junta de Govern
  
La Junta General es reunirà amb caràcter ordinari una vegada a l'any, després del primer trimestre de l'any, per a l'aprovació de la memòria econòmica, balanç, comptes, pressupostos i liquidació del pressupost de l'any anterior.
  
Així mateix es reunirà amb caràcter ordinari per a l'elecció de membres de la Junta de Govern, en l'exercici que corresponga renovació.
  
Els col·legiats que ho desitgen podran formular proposicions a la Junta General, al menys a deu dies d'antelació a la celebració d'aquesta, i hauran de portar, com a mínim, la firma d'un 10% del cens col·legial.
  
Article 27. Reunions extraordinàries de la Junta General
  
La Junta General tindrà caràcter extraordinari quan així ho acorde la Junta de Govern, o ho sol·licite per escrit un nombre de col·legiats que supere el 10% del cens.
  
Article 28. Convocatòria de les juntes generals
  
Les juntes generals hauran de convocar-se amb una antelació mínima de 15 dies hàbils, excepte en els casos d'urgència motivada en què, a judici del president, haja de reduir-se el termini.
  
Dita convocatòria s'inserirà al tauler d'anuncis del col·legi, amb el corresponent l'ordre del dia.
  
Sense perjudici de l'anterior, se citarà també als/les col·legiats/des per comunicació escrita, en què igualment s'inserirà l'ordre del dia i la citació, la qual podrà fer-la el president o el secretari, indistintament; comunicació personal escrita que, en cas de convocatòria urgent, el president podrà substituir per publicació en qualsevol dels periòdics d'àmbit provincial.
  
A la Secretaria del col·legi, durant les hores de despatx, estaran a disposició dels/les col·legiats/des els antecedents dels assumptes a deliberar en la Junta convocada.
  
Article 29. Celebració de les juntes generals
  
Les juntes generals se celebraran el dia i hora assenyalats, qualsevol que siga el nombre de col·legiats/des concurrents a elles, tret dels casos en què s'exigisca un quòrum d'assistents determinat.
  
Presidirà la junta el president o qui faça les seues funcions. I tots els assumptes que hagen de ser sotmesos a la Junta General seran objecte de discussió en ella, podent el president concedir tres torns a favor i tres torns en contra, a fi de debatre les posicions acordades.
  
Article 30. Presa d'acords en les juntes generals
  
Els acords es prendran per aclamació o per majoria de vots emesos, tret dels casos en què s'exigisca un quòrum especial, i en cap cas serà delegable el vot. Les votacions seran ordinàries a mà alçada o nominals. Només seran nominals quan el sol·licite un terç dels col·legiats assistents o així el determine la Presidència, per al bon recompte dels vots.
  
També podran adoptar-se els acords per votació secreta, mitjançant paperetes en sobres, quan ho sol·licite un terç dels/les col·legiats/des assistents.
  
Article 31. Matèries reservades exclusivament a la Junta General
  
Es requerirà la convocatòria de Junta General Extraordinària per a l'alienació dels béns immobles o gravamen d'aquells que integren el patrimoni del col·legi, o per a establir qualsevol classe de derrama entre els col·legiats.
  
Article 32. Acord per a la modificació d'estatuts
  
Es precisarà acord de la Junta General Extraordinària per a la reforma o modificació dels articles del present Estatut.
  
Article 33. La Junta de Govern
  
Com a òrgan d'execució i gestió dels acords de la Junta General, així com del desplegament permanent de l'administració del col·legi i organització dels seus serveis, existirà una Junta de Govern integrada pel president, vicepresident, tresorer, comptador, secretari i set vocals. Aquest nombre de vocals podrà augmentar-se per acord de la Junta General, si així ho aconsellara el nombre d'inscrits en el cens.
  
Els vocals exerciran les funcions assenyalades en els estatuts. Els seus càrrecs estaran numerats, a fi de substituir provisionalment per ordre de categoria al president o vicepresident en cas de malaltia, absència o vacant.
  
Quan per qualsevol motiu vacara definitiva o temporalment el càrrec de secretari, tresorer o comptador, seran substituïts pels membres de la Junta de Govern que ho sol·liciten i siguen aprovats per acord d'aquesta.
  
Les reunions de la Junta de Govern seran convocades pel secretari del Col·legi per ordre del president, assenyalant el dia i hora en què hagen de tindre lloc, i amb l'antelació, al menys, de quaranta-vuit hores, i, almenys, n'hi haurà una al mes.
  
Article 34. Dels càrrecs de la Junta de Govern
  
1. El president: li correspon la representació legal del col·legi, dins i fora d'ell; exercirà les funcions de vigilància i correcció que els estatuts reserven a la seua autoritat; presidirà les juntes de Govern i les generals i totes la comissions a què assistisca, dirigint les discussions amb vot de qualitat en cas d'empat.
  
Expedirà els lliuraments de fons, signant la correspondència i documentació global del col·legi i autoritzant amb el vistiplau els certificats expedits pel secretari, comptador i tresorer; i les actes de les juntes generals, de les juntes de govern i de la Comissió Permanent.
  
Li correspondrà l'atorgament de poders de representació processal, a fi de personar-se en els litigis de qualsevol classe, en què puga ser part el col·legi.
  
2. El vicepresident: portarà totes aquelles funcions que li conferisca el president, gaudint dels mateixos drets i assumint les mateixes funcions i obligacions d'aquest, en cas d'absència, malaltia, abstenció, recusació o vacant.
  
En el seu defecte se seguirà l'ordre establit en les vocalies.
  
3. El secretari: li corresponen les funcions següents:
  
a) Redactar i dirigir els oficis de citació per a tots els actes del col·legi, segons les instruccions que reba del president i amb l'antelació deguda.
  
b) Redactar les actes de les juntes generals i de les juntes de Govern.
  
c) Portar els llibres necessaris per al millor i més ordenat servei, havent d'existir obligatòriament el llibre registre de títols.
  
d) Rebre i donar compte sl president de totes les sol·licituds i comunicacions que es trameten al col·legi.
  
e) Expedir, amb el vistiplau del president, els certificats que s'expedisquen.
  
f) Organitzar i dirigir l'oficina i tindre la direcció del personal.
  
g) Tindre al seu càrrec l'arxiu i segell del col·legi.
  
4. Tresorer: correspondrà al tresorer:
  
a) Materialitzar la recaptació i custodiar els fons del col·legi.
  
b) Pagar els lliuraments que expedisca el president.
  
c) Informar periòdicament la Junta de Govern del compte d'ingressos i despeses.
  
d) Ingressar i retirar fons dels comptes bancaris, conjuntament amb el president, i amb el tresorer o comptador excepte acord de la Junta de Govern, en què es delegue les seues facultats.
  
e) Portar inventari minuciós dels béns del col·legi, dels qual serà administrador.
  
f) Controlar i verificar la caixa.
  
g) Cobrar els interessos i rendes del capital del col·legi.
  
5. Comptador: tindrà l'obligació d'intervenir tots els documents comptables, així com la redacció, per a la seua aprovació per la Junta General, dels balanços, comptes, pressupostos i de qualsevol estudi econòmic que li encarregue la Junta de Govern.
  
6. Vocals: els vocals duran a terme els serveis que el president o la Junta de Govern els encomane i les substitucions que els competisquen, d'acord amb el present Estatut; i fins i tot podran assistir a les reunions de la Comissió Permanent, quan foren convocats a l'efecte, amb veu però sense vot.
  
Article 35. La Comissió Permanent
  
Com a òrgan de treball de règim interior col·legial existirà la Comissió Permanent, integrada pel president, vicepresident, secretari, tresorer i comptador. Serà l'encarregada d'executar els acords de la Junta de Govern, podent, en cas d'urgència, acordar el que estime convenient per al bon règim del col·legi, amb obligació de donar compte a la Junta de Govern en la primera reunió que aquesta celebre.
  
Totes les reunions de la Comissió Permanent hauran de ser convocades pel secretari del col·legi per ordre del president, assenyalant el dia i hora en què hagen de tindre lloc, amb antelació, al menys de quaranta-vuit hores. La Comissió Permanent es reunirà, si més no, una vegada per setmana.
  
Article 36. Durada i renovació dels càrrecs de la Junta de Govern.
  
Els càrrecs de la Junta de Govern del col·legi duraran quatre anys, renovant-se per meitat cada dos anys.
  
Article 37. Elecció dels càrrecs de la Junta de Govern
  
Els càrrecs de la Junta de Govern es proveiran per elecció, mitjançant votació directa i secreta. Podran ser reelegits i optar els qui es troben en l'exercici dels seus drets com a tals.
  
Si es produïra alguna vacant en la Junta de Govern, podrà optar-se per convocar noves eleccions parcials només pel període de temps que restara fins al cicle de renovació normal, per deixar vacant dit càrrec, pel que reste de renovació parcial, o bé podrà optar-se perquè dita vacant siga proveïda provisionalment entre els col·legiats més antics, sempre que no estigueren en situació d'impossibilitat física per a exercir.
  
Article 38
  
Tots els membres que integren la Junta de Govern hauran de trobar-se en l'exercici actiu de la professió degudament acreditada. Encara que podrà reservar-se només una vocalia per a un col·legiat que no es trobe en l'exercici actiu de la professió. En tot cas, el president i els membres que formen part de la Comissió Permanent hauran de ser exercits per persones que es troben en actiu dins la professió.
  
Article 39. La Junta de Govern com a òrgan executiu
  
La Junta de Govern, com a òrgan d'execució i gestió dels acords de la Junta General, així com de desplegament permanent de l'administració col·legial, té les més àmplies atribucions que puguen executar-se en defensa dels interessos del col·legi i dels col·legiats, que no estiguen estatutàriament reservats per a la Junta General.
  
Article 40. Assistència a les juntes de govern i cessament dels seus membres
  
En absència, impossibilitat o malaltia de qualsevol dels càrrecs de firma, els vocals de la Junta de Govern el substituiran en les seues funcions, tenint a més a més el dret a assistir a les reunions de la Comissió Permanent, amb dret a veu i vot.
  
Article 41
  
 L'assistència a les juntes de govern, i reunions de la Comissió Permanent, es considerarà a més a més obligatòria per a tots els que formen part d'aquestes, i es considerarà que renuncien al càrrec automàticament, si deixaren d'assistir a tres sessions consecutives o a cinc alternes en el termini d'un any, sense justificar degudament la seua inassistència.
  
Els acords de les juntes de govern es prendran per majoria dels membres assistents. En cas d'empat, preval el vot de qualitat del president.
  
Article 42
  
Tots els components de la Junta de Govern dels col·legis duran com a distintiu del seu càrrec, en actes oficials i solemnes, una medalla de plata ovalada, reproduint l'emblema professional, subjecta al coll amb un cordó de seda de color groc.
  
Article 43
  
Tots els components de la Junta de Govern del col·legi cessaran en els seus càrrecs en acomplir-se el període de mandat per al qual van ser elegits, a no ser foren reelegits. Igualment cessaran en l'acompliment del càrrec, per dimissió voluntària acceptada per la Junta de Govern, a proposta del president del col·legi. Es produirà també el cessament automàtic en l'exercici dels càrrecs de la Junta de Govern, quan l'interessat deix d'exercir la professió o sol·licite la seua baixa en el col·legi.
  
A banda de les causes esmentades anteriorment, els membres de la Junta de Govern podran també ser cessats en l'acompliment dels seus càrrecs per abandó de funcions, quan no s'exercisca el càrrec amb la dedicació i assiduïtat exigibles, i pel que recte als vocals, quan deixen d'assistir a les sessions, en la forma prevista.
  
Cessaran igualment per exercici indegut de funcions.
  
S'entendrà que existeix exercici indegut de funcions quan aquestes es realitzen en detriment del prestigi del col·legi o en perjudici dels seus interessos econòmics i patrimonials o amb propòsit de lucre indegut per part dels interessats.
  
Article 44
  
Perquè puga ser acordat el cessament, en concórrer els motius a què es refereixen l'article anterior, s'exigirà la instrucció d'un expedient, adoptat per acord de la Junta de Govern, a iniciativa del president del col·legi. Acabada la instrucció de l'expedient, es trametrà al Consell Valencià perquè aquest resolga.
  
Si l'inculpat fora el president del col·legi, l'acord de formació de l'expedient s'adoptarà per les dues terceres parts dels components de la Junta de Govern, comunicant-ho al Consell Valencià, a fi que aquest acorde la seua suspensió en l'exercici de les funcions preés, sent substituït pel vicepresident, a qui incumbirà llavors la instrucció de l'expedient, conclòs el qual es trametrà igualment al Consell Valencià per a la seua resolució definitiva.
  
Article 45. Moció de censura
  
Serà necessària Junta General Extraordinària per a l'aprovació de la moció de censura contra el president, contra la Junta de Govern en ple o de qualsevol membre d'ella.
  
Per a sol·licitar la convocatòria de la Junta General, en què es tracte la moció de censura, caldrà que la petició siga subscrita pel 20% del cens electoral.
  
La moció de censura tindrà caràcter constructiu, és dir amb candidatura alternativa, quan es referisca a tota la Junta de Govern o al seu president.
  
Perquè prospere la moció de censura caldrà un quòrum d'assistència, com a mínim, de la meitat més u del cens col·legial, exigint el vot favorable directe i personal de les tres quartes parts dels assistents.
  
El termini des de la data de presentació de sol·licitud de Junta General fins a la seua convocatòria, no podrà excedir de 20 dies.
  
Article 46. Despeses de representació, dietes i viàtics
  
Si els recursos econòmics del col·legi ho permeten, podrà acordar-se la concessió de despeses de representació, dietes d'assistència i viatges per als membres de la Junta de Govern, així com a dietes per assistència a les juntes, encara que això no requerisca desplaçament del seu domicili habitual. Per a la qual cosa es destinaran les corresponents partides del pressupost.
  
Així mateix, qualsevol col·legiat o tercera persona a qui s'encomane una gestió a realitzar fora de la localitat on té la seu el col·legi, gaudirà d'un viàtic que serà fixat per la Junta de Govern.
  
CAPÍTOL II
  
De les eleccions dels membres de la Junta de Govern
  
Article 47. Caràcter electiu dels càrrecs de la Junta de Govern
  
L'elecció dels càrrecs de la Junta de Govern del col·legi tindrà caràcter electiu i d'origen representatiu, ajustat als més clars principis democràtics, mitjançant votació directa, lliure i secreta de tots els col·legiats, sempre que es troben en l'exercici dels seus drets com tals.
  
Article 48. Condicions d'elegibilitat
  
Seran elegibles aquells col·legiats que, gaudint de la condició d'electors, compten al menys amb un any d'antiguitat al col·legi i siguen proclamats d'acord amb les normes i condicions reglamentàriament establides.
  
Article 49. Exercici del vot
  
El vot dels col·legiats electors s'exercirà personalment, o per correu, en forma secreta.
  
Article 50. El vot per correu. Procediment. Garanties
  
Es garanteix l'emissió del vot per correu que podrà exercir-se, bé remetent el vot per correu certificat o bé mitjançant el seu entrega personal al col·legi a partir de la data en què siguen proclamats els candidats, i sempre que tinga entrada al col·legi abans del dia assenyalat per a les eleccions.
  
Respecte a la modalitat d'entrega personal del vot al col·legi, una vegada identificat l'elector, firmarà amb indicació del document nacional d'identitat en el llibre que a l'efecte s'obrirà al col·legi i custodiarà el secretari. En aquest supòsit, la papereta de vot, que a la seua vegada anirà dins d'un sobre xicotet, s'introduirà en un sobre tancat, en què s'indicarà l'expressió «Vot per correu», i el remitent del col·legiat, quedant dipositat el sobre que continga el vot a la caixa forta del col·legi, sota custòdia del secretari, fins al dia de les eleccions.
  
Igualment que en la modalitat anterior, en la del vot emés a través de correus, la papereta del vot que, alhora, anirà en un sobre xicotet blanc, s'introduirà en un sobre tancat, en què s'indicarà l'expressió «Vot per correu», que serà enviat al col·legi, per correu certificat i amb el remitent del votant.
  
En ambdós supòsits, dins del sobre que es diposite en Correus o personalment a les oficines del col·legi, i no dins del sobre més xicotet on es troba el papereta del vot, haurà d'acompanyar-se obligatòriament:
  
a) Una fotocòpia del document nacional d'identitat, per les dues cares o del passaport o del carnet de col·legiat, on el col·legiat estamparà la seua firma, de manera que en qualsevol cas existisca la suficient claredat per a poder comprovar les firmes.
  
b) Com ja s'ha indicat un sobre més xicotet que l'anterior, on s'haurà introduït la papereta, en què consten clarament els noms dels candidats elegits.
  
Les paperetes per a qualsevol de les modalitats de vot per correu hauran de ser de paper blanc, tota de la mateixa grandària, en què es farà constar amb claredat, el nom i cognoms dels candidats. Amb tal objecte, el col·legi proporcionarà les paperetes.
  
Els vots que sota la modalitat, vot per correu, no s'ajusten als requisits assenyalats anteriorment seran declarats nuls.
  
Acabada l'elecció, primer s'efectuarà l'obertura dels sobres entregats personalment a les oficines del col·legi, segons la modalitat «Vot per correu», introduint a la urna el sobre més xicotet que continga la papereta del vot, i tot seguit es procedirà a efectuar el citat mecanisme, respecte dels vots que s'hagen rebut mitjançant correu certificat.
  
En el cas de fer l'escrutini dels «Vots per correu» i es comprove en el cens que un elector ha realitzat ja el seu vot a la urna personalment, s'entendrà automàticament com nul el vot per correu, no introduint-se per tant a la urna.
  
Article 51. Convocatòria d'eleccions
  
La convocatòria d'eleccions es farà, al menys, amb 30 dies naturals d'antelació a la data en què haja de celebrar-se.
  
Article 52. Llistes de col·legiats/ades amb dret a vot
  
Simultàniament a la publicació de la convocatòria, el secretari de cada col·legi ordenarà publicar als locals d'aquest les llistes dels col·legiats amb dret a vot. Les llistes comprendran els col·legiats inscrits fins al primer dia del mes natural anterior a aquell en què es publique la convocatòria.
  
Contra les inclusions i exclusions de les llistes, podrà formular-se recurs pels interessats en el termini improrrogable de tres dies, resolent-se al cap d'altres dos per la Junta de Govern del col·legi, sense ulterior recurs.
  
Article 53. Proclamació de candidats
  
La presentació de candidats es farà, almenys, amb vint dies naturals a la data fixada per a la celebració de les eleccions, i aquells col·legiats que aspiren a ser elegits sol·licitaran la seua proclamació com a candidats en carta signada per deu col·legiats i el candidat que es presente.
  
Article 54
  
Rebudes les sol·licituds per a prendre part com a candidats en l'elecció, la Junta de Govern els declararà formalment proclamats quinze dies abans de la celebració de les eleccions, i la campanya electoral de cada candidat a formar part de la Junta de Govern no podrà donar començament fins que s'haja efectuat la seua proclamació, finalitzant abans de les vint-i-quatre hores del dia anterior a la data de l'acte de l'elecció, i es desplegarà de tal forma que oferisca a cadascun dels proclamats iguals oportunitats.
  
Article 55. Eleccions
  
L'acte de l'elecció podrà celebrar-se al domicili del col·legi o en qualsevol un altre lloc, si així ho estimara convenient la Junta de Govern, en atenció al possible nombre de votants, i es constituiran diverses meses distribuïdes per ordre alfabètic de cognoms, a fi de facilitar el desplegament de l'elecció.
  
Article 56. La mesa d'elecció
  
La mesa d'elecció, o altres que puguen constituir-se per a facilitar l'emissió del vot conforme s'indica en els articles anteriors, estaran integrades per un president i dos adjunts, designats per insaculació entre tots els components del cens del col·legi. S'insacularan també un nombre de suplents per a les possibles renúncies o impossibilitat de què resulten elegits en el sorteig.
  
Article 57. Interventors
  
Els candidats tindran dret, cadascun d'ells, a designar un o dos interventors que assistiran al desplegament de l'elecció, formant part de la taula. La designació d'aquests interventors haurà de fer-se, com a màxim, 24 hores abans al dia assenyalat per a l'elecció, no admetent-se designació d'interventors passat dit termini.
  
Article 58. Desplegament de les eleccions
  
En l'anunci de convocatòria, que haurà de trametre's per la Junta de Govern a tots els col·legiats, indicarà el lloc i dia en què l'elecció vaja a tindre lloc, amb indicació clara de l'hora de començament i tancament de l'elecció, acabada la qual, s'efectuarà l'obertura dels sobres enviats per correu, procedint-se llavors a verificar l'escrutini, de què s'alçarà l'oportuna acta, que firmaran el president i els adjunts, així com els interventors que ho desitjaren.
  
Article 59. Vot
  
En les candidatures, en paper en blanc, constarà amb tota claredat el nom i cognoms dels candidats que aspiren a ser elegits, sense admetre major nombre dels càrrecs a cobrir i sense que se n'admeten esmenades o ratllades, que puguen oferir dubte sobre la identitat del candidat.
  
Article 60. Candidats electes
  
Acabat l'acte de l'escrutini, el president declararà electes a aquells candidats que hagen obtingut més vots, procedint a redactar l'acta en la forma assenyalada i cremant o destruint totalment, acte seguit, les paperetes dipositades a la urna i les que s'hagueren rebut per correu.
  
Article 61. Presa possessió dels candidats electes
  
En el termini de vuit dies, després de la celebració de les eleccions, es procedirà a la presa de possessió dels candidats electes, i si algun d'ells deixara de presentar-se a dita presa de possessió, sense causa molt justificada, o renunciara a ser elegit, serà proclamat el candidat amb nombre de vots immediatament inferior.
  
En cas d'igualtat de vots, s'elegirà sempre el candidat amb més anys de col·legiació.
  
Article 62. Constitució de la Comissió Permanent
  
Una vegada possessionats els elegits dels seus càrrecs, la Junta de Govern, per acord de majoria, procedirà a la constitució de la Comissió Permanent.
  
CAPÍTOL III
  
Dels recursos del col·legi
  
Article 63. Recursos ordinaris
  
Constitueixen els recursos ordinaris del Col·legi Oficial d'Agents Comercials:
  
1. Els rendiments de qualsevol naturalesa que produïsquen els béns o drets que integren el patrimoni del Col·legi.
  
2. Els drets d'incorporació al Col·legi, que lliurement determine la Junta de Govern.
  
3. Els drets pels dictàmens, informes, resolucions o arbitratges que se sotmeten a la Junta de Govern.
  
4. L'import de les quotes ordinàries o extraordinàries a abonar pels col·legiats, les quals fixarà la Junta General.
  
5. Els drets per expedició de certificats.
  
6. Les rendes procedents de la inversió dels romanents d'exercicis anteriors, si n'hi haguera.
  
7. Qualsevol altre concepte que legalment procedisca.
  
Article 64. Recursos extraordinaris
  
Constituiran els recursos extraordinaris del Col·legi d'Agents Comercials:
  
1. Les subvencions o donatius que es concedisquen al col·legi per l'estat, la Generalitat Valenciana o altres corporacions oficials, entitats o particulars.
  
2. Els béns que per qualsevol títol passen a formar part del patrimoni del col·legi.
  
3. Les quantitats que per qualsevol concepte corresponga percebre al col·legi quan administre, en compliment d'algun encàrrec temporal o perpetu, cultural o benèfic, determinades béns o rendes.
  
4. Qualsevol altre que legalment procedira.
  
Article 65. Regles generals sobre la custòdia
  
El capital del col·legi s'invertirà preferentment en valors de tota garantia, excepte que, a judici de la Junta de Govern, s'acordara la seua inversió en immobles o altres béns.
  
Els valors es dipositaran en l'entitat que la Junta de Govern acorde i els resguards del dipòsit es custodiaren a la caixa del col·legi, sota la personal i immediata responsabilitat del tresorer.
  
Article 66. Rendició de comptes
  
Els col·legiats, en nombre superior al 10% del cens, podran formular petició concreta i precisa sobre qualsevol dada relativa a l'exercici econòmic.
  
Els comptes del col·legi podran ser examinats en la seu col·legial, en el període que mitjance entre la convocatòria de la Junta General i 48 hores abans de l'assenyalada per a la seua celebració.
  
CAPÍTOL IV
  
De les seccions d'especialitzats
  
Article 67. Seccions d'especialitzats
  
Com a òrgan col·laborador de la Junta de Govern i especialment del seu president, el col·legi podrà constituir seccions d'especialitzats, agrupant en el si d'aquestes a aquells agents comercials que ostenten la representació o mandat d'una determinada branca de la indústria o el comerç.
  
Article 68. Inscripció en les seccions d'especialitzats
  
Els col·legiats que desitgen integrar-se en la secció d'especialitzats que els corresponga, per la seua activitat especifica o principal, sol·licitaran la seua inscripció. Alhora, les seccions podran dividir-se en grups
  
Article 69. Seccions existents
  
Les seccions existents en l'actualitat al Col·legi d'Agents Comercials s'enumeren a continuació; sense perjudici que puguen crear-se'n més, per acord de la Junta de Govern
  
Secció 1. Cereals
  
Secció 2. Fruits i productes hortícoles
  
Secció 3. Olis i greixos comestibles
  
Secció 4. Alcohols, vins i licors
  
Secció 5. Alimentació en general
  
Secció 6. Fustes. Mobles. Cistelleria
  
Secció 7. Articles d'esport i nàutica
  
Secció 8. Articles pell i marroquineria
  
Secció 9. Tèxtil
  
Secció 10. Confecció i gèneres de punt
  
Secció 11. Ceràmica. Vidre i art. Regal
  
Secció 12. Materials de construcció
  
Secció 13. Metall. Ferreteria. Maquinària
  
Secció 14. Especialitats farmacèutiques
  
Secció 15. Perfumeria i annexos
  
Secció 16. Material elèctric i electrodomèstics
  
Secció 17. Papereria i escriptori
  
Secció 18. Joieria. Rellotgeria. Gemmologia
  
Secció 19. Comerç exterior
  
Secció 20. Automòbils i accessoris.
  
Secció 21. Plàstics
  
Secció 22. Jogueteria i art. Infància
  
Secció 23. Productes químics
  
Secció 24. Òptica i material fotogràfic
  
Secció 25. Combustible, mineria
  
Secció 26. Diversos sense classificar.
  
Article 70. Òrgans de direcció de les seccions
  
Les seccions d'especialitzats constaran d'un president i d'un secretari elegit per votació directa i secreta entre tots els que formen part de la secció. La Presidència o Secretaria de la secció serà compatible amb qualsevol altre càrrec en la Junta de Govern, excepte amb el de president del col·legi.
  
Article 71. Reunions de les seccions
  
El president, o el secretari de la secció hauran de comunicar al president del col·legi la data, l'hora, el lloc i l'ordre del dia de les reunions que mantinga la secció. I una vegada celebrada es comunicarà, igualment per escrit, el resultat d'aquesta.
  
Qualsevol tipus d'iniciativa que prenga la secció, haurà de ser posada en coneixement del president del col·legi que, després de sotmetre-la a consideració, resoldrà sobre ella.
  
Article 72. Drets dels inscrits en una secció
  
La pertinença a les seccions és un dret de què gaudeix el col·legiat que sol·licite la seua inscripció, i que inclou el dret a ser convocat, el dret a assistir, participar i votar en totes les reunions que mantinga la secció, sense que puga ser exclòs i/o apartat d'aquestes, tret de l'expedient que s'incoe a l'efecte per la Junta de Govern.
  
Qualsevol dels membres de la Junta de Govern tindrà dret a assistir a les reunions que siguen convocades per les seccions.
  
Article 73. Funcions de les seccions
  
Les seccions d'especialitzats tindran només les funcions següents:
  
a) Reunir-se periòdicament per a celebrar canvis d'impressions sobre el mercat de l'article o articles a què es refereix el contingut de la secció; aportant les experiències recollides, així com la situació i fluctuacions de dit mercat.
  
b) Informar la Junta de Govern sobre aquelles dades estadístiques, etc., que es refereixen al mercat o ram de cada secció; perquè puguen servir d'element de judici a la Junta de Govern en el compliment de les finalitats pròpies del col·legi.
  
c) Orientar sobre tipus de comissió establits segons l'ús i costum del mercat, per a cada article o grup d'articles a què s'estenga la competència de la secció, tot i procurant que tals tipus siguen respectats sense donar lloc a competències il·lícites o deslleials.
  
d) Informar en la redacció dels diferents models de contractes per a cada especialitat o grup d'especialitats, procurant que el model tipus de dit contracte siga l'adoptat en tots els contractes de representació que se celebren pels interessats.
  
e) Qualsevol altra iniciativa que s'estime beneficiosa per als interessos específics de la secció o els generals del col·legi, elevant-la a coneixement del president d'aquest.
  
CAPÍTOL V
  
De les comissions auxiliars
  
Article 74. Comissions auxiliars
  
Podran constituir-se al col·legi comissions auxiliars de la Junta de Govern, integrades per membres d'aquesta o per col·legiats que s'adscriguen a elles per decisió de la Presidència del col·legi. Tindran veu i vot tots els que integren la Comissió Auxiliar.
  
Article 75. Classes
  
Aquestes comissions auxiliars, sense perjudici de poder ser augmentades o completades amb altres seran, a títol orientatiu, les següents:
  
a) D'admissió, clandestinitat i incompatibilitat.
  
b) Cultural professional, biblioteca, publicacions i butlletí del col·legi.
  
c) Comissió Revisora de Comptes i Pressupostos.
  
d) Qualsevol una altra que a l'efecte es constituïsca per la Junta de Govern.
  
Article 76. Òrgans de direcció
  
Cada una d'aquestes comissions podrà ser presidida per un membre de la Junta de Govern, en qui delegue la Presidència del col·legi, a no ser que assistisca a elles personalment. La Presidència de la Comissió de Personal i Serveis correspondrà sempre al secretari.
  
Article 77
  
Les comissions auxiliars podran designar un secretari, així com l'adscripció a aquestes d'aquells empleats del col·legi l'assistència dels quals es considere necessària a les reunions que se celebren, sense dret a veu ni vot en les mateixes, intervenint només amb caràcter informatiu, quan per a això siguen requerits.
  
CAPÍTOL VI
  
Del personal i serveis
  
Article 78. Personal al servei del col·legi
  
Al servei dels col·legiats i de la Junta de Govern del col·legi, s'organitzarà la seua pròpia oficina administrativa, atesa per personal remunerat, subjecte a relació laboral, regulada en l'estatut dels treballadors, adscrit dins del ram del conveni col·lectiu d'oficines i despatxos.
  
Article 79. Categories
  
El personal del col·legi estarà format per les categories establides en el Conveni d'Oficines i Despatxos. El nombre de treballadors serà el que aconsellen les necessitats del col·legi.
  
Article 80. Serveis
  
Els serveis de biblioteca, sala de treball, ofertes de representacions, etcétera s'acomodaran a l'horari i condicions que assenyale per a això la Junta de Govern, inspirant-se sempre en les normes que rendisquen la seua major eficàcia en benefici dels col·legiats. El Servei d'Assessoria Jurídica podrà ser de plantilla o contractat i podrà ser prestat als locals del col·legi o al despatx del lletrat, segons convinguera al millor servei dels col·legiats.
  
TÍTOL IV
  
De la responsabilitat dels col·legiats
  
CAPÍTOL I
  
De les facultats disciplinàries del col·legi
  
Article 81. Funcions disciplinàries del col·legi
  
La Llei 6/1997, de 4 de desembre, de la Generalitat Valenciana, estableix en el seu article 4 com un dels fins essencials dels col·legis professionals, el vigilar l'exercici de la professió, fent complir l'ètica professional i les normes deontològiques que li siguen específicament pròpies. En el seu article 5 disposa com una de les funcions pròpies dels col·legis professionals, per al compliment d'aqueix fi essencial, la de vetlar per l'ètica, deontologia i dignitat professional, així com pel respecte degut als drets dels particulars contractants dels seus serveis i exercir la potestat disciplinària en l'ordre professional i col·legial.
  
Els agents comercials estan subjectes a responsabilitat disciplinària, en el cas d'infracció dels seus deures professionals.
  
Les sancions disciplinàries corporatives es faran constar, en tot cas, en l'expedient personal del col·legiat.
  
Article 82. Exercici de la potestat disciplinària
  
El president, i la Junta de Govern del col·legi, són competents per a l'exercici de la potestat disciplinària, atenint-se a les normes següents:
  
1. S'estendrà a la sanció d'infraccions de deures professionals o normes ètiques de conducta, en quant afecten a la professió o a l'ordre col·legial.
  
2. Es declararà, prèvia la formació d'expedient seguit pels tràmits del procediment disciplinari que s'estableix en aquests estatuts, excepte per les faltes lleus.
  
3. Comprendrà, com a correccions, les següents:
  
A. Advertència per escrit.
  
B. Reprensió privada.
  
C. Suspensió de la col·legiació.
  
D. Expulsió del col·legi.
  
Article 83. Adopció d'acords en casos especials
  
L'acord de suspensió, per més de sis mesos o expulsió, haurà de ser pres exclusivament per la Junta de Govern, mitjançant votació secreta i amb la conformitat de les dues terceres parts dels membres components d'aquella.
  
A aquesta sessió estan obligats a assistir tots els components de la Junta. El que, sense causa justificada, no hi concorreguera, deixarà de pertànyer a l'òrgan rector del col·legi, sense que puga ser de nou nomenat membre de la Junta en l'elecció en què es cobrisca la seua vacant.
  
Article 84. Acords referits a membres de la junta.
  
Si l'acord es refereix a algun dels membres de la Junta, coneixerà de l'expedient el Consell Valencià de Col·legis d'Agents Comercials.
  
CAPÍTOL II
  
De les faltes i sancions
  
Article 85. Classes de faltes
  
Les faltes que poden comportar sanció disciplinària es classifiquen en molt greus, greus i lleus.
  
Article 86. Són faltes molt greus
  
A. L'exercici de la professió d'agent comercial en qualsevol de les seues modalitats per una persona que, per l'acompliment de les seues funcions ?siguen aquestes d'índole oficial o privada- puga exercir coacció o gaudir de privilegi per a la compravenda de mercaderies o l'encàrrec de serveis.
  
B. Els actes i omissions que constituïsquen ofensa greu a la dignitat de la professió o a les regles ètiques que la governen i, de manera específica, les que porten amb si l'incompliment, amb intenció de lucre, dels compromisos contrets en l'exercici d'aquesta.
  
C. L'atemptat contra l'honor o dignitat de les persones que constituïsquen la Junta de Govern, quan actuen en l'exercici de les seues funcions i contra qualsevol company, amb ocasió de l'exercici professional.
  
D. La comissió de delictes dolosos, en qualsevol grau de participació, com a conseqüència de l'exercici de la professió.
  
E. L'embriaguesa o toxicomania habitual que afecte greument a l'exercici de la professió.
  
F. La realització d'activitats, constitució d'associacions o pertinença a aquestes quan tinguen com fins o realitzen funcions que siguen competència pròpia i exclusiva del Col·legi o les interferisquen en alguna manera.
  
G. La reiteració en falta greu.
  
H. L'encobriment de l'intrusisme professional.
  
Article 87. Són faltes greus
  
A. Acceptar l'agència comercial, mandat o representació d'empreses, sense comprovar prèviament els motius a què haja obeït la substitució o cessament de l'agent comercial que l'haja precedit, o si han sigut complides les obligacions de l'empresa en quant a la liquidació de comissions o indemnitzacions que a aquell li poguera correspondre.
  
B. L'incompliment greu de les normes estatutàries o dels acords adoptats pel col·legi o pel Consell Valencià, o pel Consell General en el seu cas, excepte que constituïsca falta de superior entitat.
  
C. La falta de respecte greu, per acció o omissió, als components de la Junta de Govern quan actuen en l'exercici de les seues funcions, o a qualsevol company en l'exercici professional.
  
D. Els actes de desconsideració manifesta cap als companys en l'exercici de l'activitat professional.
  
E. Els actes de competència deslleial.
  
F. Els actes enumerats en l'article anterior, quan no tingueren entitat suficient per a ser considerats com molt greus.
  
Article 88. Són faltes lleus:
  
A. La falta de respecte lleu als membres de la Junta de Govern en l'exercici de les seues funcions, o a qualsevol company en l'exercici professional, quan no constituïsques falta greu o molt greu.
  
B. La negligència en el compliment de les normes estatutàries.
  
C. Les infraccions lleus dels deures professionals.
  
D. Els actes enumerats en l'article anterior, quan no tingueren entitat suficient per a ser considerats com greus.
  
Article 89. Sancions
  
Les sancions i correccions disciplinàries que poden imposar-se són:
  
A. Per faltes molt greus:
  
1. Suspensió de la col·legiació per un termini superior a sis mesos i no superior a tres anys.
  
2. Expulsió del col·legi.
  
B. Per faltes greus:
  
1. Suspensió de la col·legiació per un termini no superior a sis mesos
  
C. Per faltes lleus
  
1. Advertència per escrit.
  
2. Reprensió privada.
  
CAPÍTOL III
  
Procediment sancionador
  
Article 90. Procediment sancionador
  
Les faltes lleus se sancionaran per la Junta de Govern i, en el seu nom, pel president del col·legi, sense necessitat de previ expedient i després de l'audiència o descàrrec de l'interessat en garantia de la seua adequada defensa.
  
Les faltes greus i molt greus se sancionaran per la Junta de Govern, després de l'obertura d'expedient disciplinari, tramitat conforme al Reglament de Procediment Disciplinari aprovat pel Consell Valencià de Col·legis d'Agents Comercials.
  
En defecte de dit reglament, s'estarà a allò que disposa el Reglament de Procediment Disciplinari aprovat pel Consell General de Col·legis d'Agents Comercials d'Espanya, i, en defecte d'aquest, s'estarà a allò que disposen les normes de procediment sancionador contingudes en la Llei de Règim Jurídic de les Administracions Públiques i del Procediment Administratiu Comú.
  
La Junta de Govern i el president podran delegar les seues facultats d'instrucció d'expedient disciplinari i de proposta de resolució en un òrgan que es puga crear a tal finalitat. L'acord d'imposició de sanció correspondrà en tot cas a la Junta de Govern.
  
El termini màxim per a la tramitació de l'expedient, i la seua elevació a la Junta de Govern, serà de tres mesos, excepte pròrroga per causa justificada, que es consignarà expressament en aquest.
  
La Junta de Govern del Col·legi trametrà al Consell Valencià de Col·legis d'Agents Comercials testimoni dels seus acords de sanció en els expedients per faltes greus o molt greus.
  
Del resultat de tota denúncia per un col·legiat es donarà coneixement al denunciant mitjançant acord motivat.
  
Article 91. Efectes, notificacions i recursos contra les sancions
  
Les sancions portaran amb si l'efecte corresponent a cada correcció; la seua imposició es notificarà per la Secretaria i contra la mateixa es podrà recórrer en la forma i amb els efectes previstos en el Reglament del Procediment Disciplinari, aprovat pel Consell Valencià de Col·legis d'Agents Comercials.
  
CAPÍTOL IV
  
Prescripció i rehabilitació
  
Article 92. Prescripció de faltes i sancions
  
Les faltes determinants de sanció disciplinària corporativa prescriuran , si són lleus, als tres mesos; si són greus, a l'any; i si són molt greus, als dos anys, dels fets que les motivaren.
  
Les sancions imposades prescriuran, les de les faltes lleus, als tres mesos; les de les faltes greus, a l'any; i les de les faltes molt greus als tres anys, des de la data de l'acord que les impose.
  
Article 93. Rehabilitació
  
Els sancionats podran demanar la seua rehabilitació, amb la consegüent cancel·lació de la nota del seu expedient personal, en els següents terminis, comptadors des del compliment total de la sanció:
  
A. Si és per falta lleu, als sis mesos.
  
B. Si és per falta greu, als dos anys.
  
C. Si és per falta molt greu, als quatre anys.
  
D. Si haguera consistit en expulsió, el termini serà de cinc anys.
  
La rehabilitació se sol·licitarà a la Junta de Govern del Col·legi. En el cas d'expulsió hauran d'aportar-se proves de la rectificació de conducta, que seran apreciades ponderadament pels que hagen de jutjar en l'àmbit corporatiu, en qualsevol dels seus tràmits.
  
Els tràmits de rehabilitació es portaran a cap de la mateixa manera que per a l'enjudiciament i sanció de les faltes i amb iguals recursos.
  
La Junta de Govern trametrà al Consell Valencià de Col·legis d'Agents Comercials testimoni de les seues resolucions en els expedients de rehabilitació que coneguen.
  
TÍTOL V
  
Del règim jurídic de els actes i de la seua impugnació
  
CAPÍTOL I
  
Tramitació d'expedients
  
Article 94. Drets dels col·legiats
  
1. Informació i documentació: els col·legiats integrats en un expedient incoat a la seua instància tindran dret a conéixer, en qualsevol moment, l'estat de la seua tramitació, demanant l'oportuna informació de les oficines del col·legi.
  
També podran sol·licitar que se'ls expedisca còpia certificada d'aspectes concrets continguts en l'expedient, quan es tracte d'acords que els hagen sigut notificats.
  
Al presentar qualsevol escrit o document podran els col·legiats interessats acompanyar-lo d'una còpia perquè el col·legi, prèvia confrontació d'aquells, torne la còpia on es farà constar, el segell del col·legi i la data de presentació.
  
Els interessats podran demanar el desglossament i devolució dels documents que presenten, la qual cosa acordarà la Junta, i deixarà nota o testimoni, segons procedisca.
  
2. Actuació per representant: els col·legiats podran actuar mitjançant representant, que acreditarà el seu mandat a través de document públic, entenent-se amb aquestes les actuacions que practique el col·legi, quan així ho sol·licite el mateix interessat.
  
3. Termes i terminis: els terminis es comptaran sempre a partir de l'endemà de la notificació de l'acord que es tracte.
  
Sempre que no expresse una altra cosa, quan els terminis s'assenyalen per dies, s'entén que aquests són hàbils. Si el termini es fixa en mesos o en anys, aquests es computaran de data a data. Si al mes de venciment no hi haguera dia equivalent a aquell en què comença el còmput, s'entendrà que el termini expira l'últim dia del mes. En aquests casos s'entén sempre dies naturals. Quan l'últim dia del termini siga inhàbil, s'entendrà prorrogat el primer dia hàbil següent.
  
No podrà excedir de sis mesos el temps que transcórrega des del dia que s'inicie un expedient, fins aquell en què es dicte la resolució; llevat del cas de causes excepcionals, degudament justificades que ho impediren, les quals es consignaran en l'expedient per mitjà de diligència firmada pel seu ponent o encarregat, i, si fa el cas, pel secretari.
  
4. Recepció i registre de documents: al col·legi es durà un únic registre, en què es farà el corresponent assentament de tot recurs, escrit o comunicació que presenten els col·legiats.
  
CAPÍTOL II
  
Executorietat dels acords i la seua constatació en actes
  
Article 95. Executorietat
  
Tant els acords de la Junta General, com de la Junta de Govern, seran immediatament executius; tret d'acord motivat, en contra, de la pròpia junta.
  
Article 96. Llibres d'actes
  
Les actes de les juntes generals i de govern es transcriuran en el llibre que, a tal efecte i amb caràcter obligatori, es duga al col·legi. Aquestes seran firmades pel president i pel secretari o pels qui hagueren exercit les seues funcions.
  
CAPÍTOL III
  
Recursos
  
Article 97. Recursos contra els acords de la Junta de Govern
  
Els acords emanats de la Junta de Govern podran ser objecte de recurs davant del Consell Valencià de Col·legis d'Agents Comercials, dins del termini de 15 dies naturals, comptadors a partir de l'endemà en què s'haguera adoptat, quan el recurrent haguera estat present en la seua adopció, o a partir de la seua notificació en els altres casos.
  
El recurs serà presentat davant de la Junta de Govern que va dictar l'acord, el qual haurà d'elevar-se, amb els seus antecedents, i informe que procedisca, al Consell Valencià, dins dels 15 dies següents a la data de la presentació.
  
El Consell Valencià, previ els informes que estime pertinents, dictarà resolució expressa dins dels dos mesos següents.
  
Aquells acords que afecten a situacions personals hauran de ser notificats als interessats.
  
En plantejar-se el recurs, el recurrent podrà sol·licitar i el Consell podrà discrecionalment acordar, si no ho haguera fet la Junta de Govern, la suspensió de l'execució de l'acord recorregut.
  
Article 98. Recursos contra els acords de la Junta General
  
Els acords de les juntes generals seran recurribles per la Junta de Govern, o per qualsevol col·legiat a qui afecte personalment, davant del Consell Valencià de Col·legis d'Agents Comercials, en el termini de 15 dies des de la seua adopció.
  
Si la Junta de Govern entenguera que dit acord és greument perjudicial per als interessos del col·legi o contrari a l'ordenament jurídic podrà, alhora, formular el recurs previst en el paràgraf anterior i suspendre immediatament l'execució d'aquell.
  
Article 99. Resolucions del Consell Valencià de Col·legis d'Agents Comercials
  
Les resolucions del Consell Valencià de Col·legis d'Agents Comercials esgoten la via administrativa. Contra aquestes resolucions es podrà recórrer davant de l'ordre jurisdiccional contenciós administratiu si els actes recurribles estan subjectes al dret administratiu i en l'ordre jurisdiccional civil en els altres casos.
  
TÍTOL VI
  
De la fusió, absorció i segregació
  
CAPÍTOL I
  
De la fusió i absorció
  
Article 100. Fusió i absorció
  
El procediment per a la unió o fusió del col·legi amb un altre o altres col·legis, l'absorció d'un altre o altres col·legis per part d'aquest col·legi, o l'absorció d'aquest col·legi per un altre, sempre que no depasse l'àmbit territorial de la Comunitat Valenciana, serà l'establit en els articles següents, necessitant l'aprovació del projecte respectiu per part de la Junta General en la forma establida en l'article en aquests estatuts.
  
L'acord de fusió amb un altre o altres col·legis, o la seua absorció, portarà implícit, en tot supòsit, l'acord de dissolució del col·legi. Ambdós se sotmetran a allò que s'ha disposat per l'article 8.1 de la Llei de Consells i Col·legis Professionals de la Comunitat Valenciana, per la qual cosa hauran d'obtenir l'aprovació mitjançant decret del Govern Valencià.
  
Article 101. Projecte, contingut i aprovació
  
1. La Junta de Govern nomenarà una comissió que s'encarregarà de redactar el projecte de fusió, absorció i dissolució, establint els termes i condicions d'aquest.
  
2. Excepte en els casos d'absorció, en què els estatuts que regiran seran els del col·legi absorbent, amb les modificacions pertinents, la comissió i els altres col·legis afectats redactaran els nous estatuts, que se sotmetran a l'aprovació de la Junta General del nou col·legi
  
Article 102. El projecte de fusió o absorció contindrà els aspectes següents:
  
a) La denominació i domicili dels col·legis afectats.
  
b) La data a partir de la qual es produirà la dissolució del col·legi i, si fa el cas, la forma de liquidació del seu actiu i passiu.
  
c) El nou àmbit territorial resultant del procés de fusió o absorció.
  
d) L'estudi detallat de la viabilitat econòmica del nou col·legi, així com sobre el patrimoni preexistent que s'aportarà a aquell.
  
e) Informe de la comissió explicant i justificant, detalladament, el projecte de fusió o absorció des del punt de vista jurídic i de la seua viabilitat econòmica.
  
f) El balanç de fusió o absorció dels col·legis afectats.
  
g) El projecte dels nous estatuts, excepte en cas d'absorció per un altre col·legi, supòsit en què es presentaran els estatuts del col·legi absorbent i el projecte de les modificacions necessàries.
  
Article 103
  
1. Una vegada elaborat el projecte de fusió, absorció i dissolució, en el termini de dos mesos es convocarà Junta General extraordinària, a fi de sotmetre a la seua soberania el projecte elaborat per la comissió.
  
2. En publicar la convocatòria de la junta, el col·legi posarà el projecte de fusió o absorció i dissolució a disposició dels col·legiats, els quals podran obtenir còpia d'aquest.
  
Article 104
  
El projecte de fusió, absorció i dissolució haurà de comptar, per a la seua aprovació, amb els vots favorables dels dos terços dels col·legiats assistents a la Junta, sempre que estiguen presents el 25% del cens col·legial.
  
CAPÍTOL II
  
De la modificació per segregació
  
Article 105. Procediment
  
Per a la constitució d'un nou col·legi que modifique l'àmbit territorial d'aquest col·legi, haurà de presentar-se sol·licitud dirigida al seu president, subscrita al menys pels dos terços dels col·legiats residents en l'àmbit territorial del col·legi que es projecta constituir.
  
El president informarà a la Junta de Govern, i convocarà Junta General Extraordinària en el termini d'un mes, figurant en l'ordre del dia la submissió a la voluntat de la junta de la sol·licitud de segregació presentada, que haurà de ser aprovat per majoria de dos terços dels col·legiats assistents, sempre que estiguen presents la meitat més u del cens col·legial.
  
L'acord de la Junta contindrà els termes en què s'efectuarà la segregació, la denominació del col·legi segregat, la del col·legi matriu - si fora modificada- i el nomenament de la comissió gestora, havent de ser sotmés a l'aprovació mitjançant decret del Govern Valencià, previ informe del Consell Valencià de Col·legis d'Agents Comercials.
  
TÍTOL VII
  
De la dissolució i liquidació del col·legi
  
CAPÍTOL I
  
De la dissolució
  
Article 106. Supòsits de dissolució
  
La dissolució del col·legi tindrà lloc en els següents supòsits:
  
a) Per acord de la Junta General, aprovat per majoria qualificada de dos terços del cens col·legial.
  
b) Per fusió amb un altre o altres col·legis.
  
c) Per absorció per part d'un altre col·legi.
  
d) Per disposició legal.
  
Article 107. Procediment
  
La Junta de Govern haurà de convocar Junta General extraordinària en el termini de dos mesos, quan el col·legi estiga immers en alguna de les causes de dissolució establides en l'article anterior.
  
Article 108
  
El certificat de l'acord de dissolució haurà de ser dirigit a la Generalitat Valenciana, per a la seua aprovació mitjançant llei de la Generalitat, previ informe del Consell Valencià de Col·legis Professionals d'Agents Comercials.
  
CAPÍTOL II
  
De la liquidació
  
Article 109. Període de liquidació
  
Una vegada dissolt el col·legi, per qualsevol de les causes previstes en aquests estatuts, s'obrirà el període de liquidació, excepte en els supòsits de fusió o absorció, que suposen una cessió total de l'actiu i del passiu.
  
Article 110. Liquidadors
  
La Junta General elegirà tres liquidadors, que podran ser membres de la Junta de Govern, els quals durant a terme les operacions de liquidació de l'actiu col·legial, de conformitat amb les bases i terminis que la mateixa junta haurà de fixar.
  
Article 111. Destinació del patrimoni social
  
El patrimoni social serà destinat, en primer lloc, a cobrir el passiu existent, donant a l'actiu restant la destinació que acorde la Junta General, o, en el seu defecte, el que dispose el Consell Valencià de Col·legis.
  
Article 112. Normes supletòries
  
En tot el no previst expressament en aquest capítol, s'aplicarà allò que disposa la Llei de Col·legis Oficials de la Comunitat Valenciana, el Reglament que la desplegue i, amb caràcter supletori allò que s'ha establit, a efectes de dissolució i liquidació, per la Llei de Societats Anònimes.
  
TÍTOL VIII
  
De les relacions amb la Generalitat
  
CAPÍTOL I
  
De les relacions amb les conselleries
  
Article 113
  
El Col·legi Oficial Professional d'Agents Comercials de València, en tot el que es refereix als aspectes institucionals i corporatius, es relacionarà amb la Conselleria de Presidència del Govern Valencià.
  
Article 114
  
El Col·legi Oficial Professional d'Agents Comercials de València, en tot el concernent a la professió, es relacionarà amb la conselleria l'àmbit de la qual incloga el sector de comerç.
  
Article 115
  
El Col·legi Oficial Professional d'Agents Comercials de València, previ en coneixement del Consell Valencià de Col·legis d'Agents Comercials, comunicarà a la Conselleria de Presidència de la Generalitat el present Estatut i les seues modificacions, per al seu control de legalitat dins del termini d'un mes. Per a ser posteriorment inscrits en el Registre de Col·legis i publicats en el Diari Oficial de la Generalitat Valenciana.
  
CAPÍTOL II
  
Del Registre de Col·legis Professionals
  
Article 116
  
El Col·legi Oficial Professional d'Agents Comercials de València, als efectes de la seua publicitat, serà inscrit en el Registre de Col·legis Professionals, que depén orgànicament i funcionalment de la Conselleria de Presidència, en la secció que es denomina Col·legis Professionals.
  
DISPOSICIÓ DEROGATÒRIA
  
Queda derogat el Reglament de Règim Interior d'aquest Col·legi Oficial Professional d'Agents Comercials de València, de data 30 d'octubre de 1978.
  
DISPOSICIÓ FINAL
  
Primera
  
Els presents estatuts entraran en vigor a partir de la data de la seua publicació en el Diari Oficial de la Generalitat Valenciana. Tret de l'article 33, en allò relatiu al nombre de vocals de la Junta de Govern, i l'article 38, en allò relatiu a que només podrà reservar-se una sola vocalia per a un col·legiat que no es trobe en actiu, que entraran en vigor a partir i en la celebració de les pròximes eleccions a membres de la Junta de Govern. Mantenint-se la Junta de Govern, fins a les pròximes eleccions, en nou vocals.
  
Segoona
  
En allò no previst en els presents estatuts, regirà com a supletòria la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana i la Llei de 13 de febrer de 1974 de Col·legis Professionals.
  
València, 22 d'abril de 1999
  
El president